KIRJALLINEN KYSYMYS P-3612/00

esittäjä(t): François Zimeray (PSE) komissiolle

(15. marraskuuta 2000)

Aihe: Unionin rahoitusapu Palestiinan koulutusjärjestelmälle

Rauhan vaikutuksia valvovan kansalaisjärjestön (Center for monitoring the impact of peace) äskettäin julkaisemasta raportista käy ilmi, että monet palestiinalaishallinnon julkaisemat oppikirjat sisältävät selvästi juutalaisvastaisia julistuksia, joita pidettäisiin kaikissa Euroopan unionin jäsenvaltioissa lainvastaisena rotuvihaan yllyttämisenä. Unioni ja jäsenvaltiot ovat kuitenkin tukeneet vuonna 1993 tehdyn Oslon rauhansopimuksen jälkeen Palestiinan koulutusjärjestelmää keskimäärin vähintään 20 miljoonalla eurolla vuosittain.

Voiko komissio

1. kertoa, kuinka paljon sen antamaa tukea on käytetty joko suorasti tai epäsuorasti jäljessä mainittujen teosten tai muiden mahdollisesti juutalaisvastaisia kohtia sisältävien oppikirjojen rahoittamiseen ja onko rahoitusta ylipäänsä käytetty suorasti tai epäsuorasti teosten tai niiden osien laatimiseen, painamiseen, jakeluun, käyttöön ja kääntämiseen

2. ilmoittaa, miten varojen asianmukaista kohdentamista valvotaan ja missä tapauksissa unionin ja jäsenvaltioiden edustajat ovat tarvittaessa osallistuneet koulutusohjelmien suunnitteluun

3. ilmoittaa, annetaanko tukea vain silloin, kun tuensaajat noudattavat perusoikeuksia sekä Oslon ja Camp Davidin rauhansopimuksia?

Pyydän komissiolta yksityiskohtaisia vastauksia pikaisesti.

- Opettajan käsikirja Histoire contemporaine des arabes et du monde, s. 12, 13, 152, 155

- Histoire contemporaine des arabes et du monde, s. 92, 123, 120, 121, 122, 123

- Histoire moderne arabe et problèmes contemporains, toinen osa, toinen taso, s. 48, 49, 50

- Textes littéraires, kahdeksas taso, s. 97, 103

- Education nationale palestinienne, kolmas taso, s. 14, 15, 23

- Notre langue arabe, viides taso, s. 64, 66, 67, 69, 70

- Opettajan käsikirja Notre langue arabe, toinen taso, s. 188

- Education islamique, yhdeksäs taso, s. 78, 79, 87, 181, 182

- Education islamique, neljäs taso, toinen osa, s. 67

- Education islamique, seitsemäs taso, s. 108, 125

Christopher Pattenin komission puolesta antama yhteinen vastaus kirjallisiin kysymyksiin P-3612/00, P-3643/00 ja E-3652/00

(12. joulukuuta 2000)

Komissio ei hyväksy sitä, että koulutusjärjestelmää yritetään käyttää suvaitsemattomuuden edistämisen välineenä tai Lähi-idän rauhaan pyrkivien osapuolten saavuttaman edistyksen esteenä. Erityisen valitettavaa on, että koululaiset voivat joutua alttiiksi suvaitsemattomuudelle ja keskinäisen ymmärryksen puutteelle, olipa kyse sitten mistä tahansa selkkauksen osapuolesta.

Yksikään komission rahoittama palestiinalaishallintoa tukeva hanke ei ole koskenut koulukirjojen tekemistä tai jakelua. Palestiinalaishallinto ei ole myöskään koskaan pyytänyt rahoitusta opetussuunnitelmille tai oppikirjoille. Koulutusjärjestelmään suunnattu tuki on keskittynyt pääasiassa perusrakenteisiin, koulujen ja koulukirjastojen välineistöön ja koulujen juoksevien kustannusten (palkat, ruokalat jne.) suoraan tukemiseen. Komissiolla ole oikeutta valvoa jäsenvaltioiden kahdenvälisten sopimusten perusteella rahoittamia hankkeita tai puuttua niihin, joten asiaa olisi tiedusteltava kultakin jäsenvaltiolta erikseen.

Komissio on aina keskittänyt tukensa rauhan, suvaitsevaisuuden ja ihmisoikeuksien edistämiseen Lähi-idässä. Yhteisön ja palestiinalaishallinnon väliaikaisen assosiaatiosopimuksen 2 artiklassa todetaankin selvästi, että osapuolten yhteistyö perustuu kansanvallan periaatteiden ja perusluonteisten ihmisoikeuksien kunnioittamiseen, sellaisina kuin ne on vahvistettu ihmisoikeuksien yleismaailmallisessa julistuksessa, mikä ohjaa osapuolten sisä- ja ulkopolitiikkaa. Tässä yhteydessä komissio on viime vuosien aikana rahoittanut useita hankkeita, joiden tavoitteena on edistää israelilaisten ja palestiinalaisten nuorten kanssakäymistä, esimerkiksi kulttuurien välistä vuoropuhelua edistäviä tapaamisia ja yhteistä nuoriso-ohjaajakoulutusta.